อธิบดีกรมอนามัย แนะแนวทางดูแลประชาชนและกลุ่มเสี่ยง เน้นใส่หน้ากากอนามัย หลีกเลี่ยงการทำกิจกรรมนอกอาคาร
อธิบดีกรมอนามัย แนะแนวทางดูแลประชาชนและกลุ่มเสี่ยง เน้นใส่หน้ากากอนามัย หลีกเลี่ยงการทำกิจกรรมนอกอาคาร เพื่อป้องกันฝุ่นละอองและมลพิษทางอากาศ แพทย์หญิงพรรณพิมล วิปุลากร อธิบดีกรมอนามัย กล่าวถึงสภาพอากาศในภาพรวมว่า ในพื้นที่กรุงเทพมหานคร ยังคงต้องติดตามสถานการณ์ฝุ่นละอองอย่างใกล้ชิดไปจนถึงเดือนหน้า เนื่องจากยังเป็นช่วงอากาศปิด ซึ่งแต่ละวันค่าฝุ่นละอองจะมากหรือน้อยขึ้นอยู่กับลมและสภาพฝน จากปัญหาที่เกิดขึ้น รัฐมนตรีว่าการกระทรวงสาธารณสุข จึงกำชับให้หน่วยงานด้านสาธารณสุขทุกแห่ง ประสานการทำงานกับกรมควบคุมมลพิษอย่างใกล้ชิด พร้อมออกแนวทางหรือข้อแนะนำการป้องกันมลพิษในอากาศที่อาจส่งผลกระทบต่อสุขภาพ โดยประชาชนทั่วไป เน้นสวมหน้ากากอนามัยที่เหมาะสม โดยใส่ให้ถูกวิธีแนบสนิทกับใบหน้า เมื่อเสร็จสิ้นภารกิจอาบน้ำให้สะอาด ส่วนในกลุ่มเสี่ยง ได้แก่ เด็ก ผู้สูงอายุ และผู้ที่มีโรคประจำตัว หลีกเลี่ยงการทำกิจกรรมนอกอาคาร ปิดประตูหน้าต่างให้มิดชิด ดื่มน้ำสะอาดให้เพียงพอ สังเกตอาการ หากมีอาการผิดปกติ เช่น ไอบ่อย หายใจลำบาก เจ็บหน้าอก แน่นหน้าอก ควรรีบไปพบแพทย์ อธิบดีกรมอนามัย ยังขอให้ประชาชนติดตามข้อมูลข่าวสารและสถานการณ์ฝุ่นละอองทางอากาศทางแอปพลิเคชันของกรมควบคุมมลพิษ รวมไปถึงเว็บไซด์กรมอนามัย กรมควบคุมโรค ของกระทรวงสาธารณสุข เพื่อการดูแลตนเองอย่างถูกวิธี หรือที่สายด่วนกรมควบคุมโรค 1662